RJEŠENJE PREDSJEDNIKA OPĆEG SUDA
28. siječnja 2021.(*)
„Privremena pravna zaštita – Očita nedopuštenost tužbe u glavnom postupku – Obustava postupka”
U predmetu T-603/20 R,
Likvidacijska masa iza Mesoprodukt d.o.o., sa sjedištem u Dervišagi (Hrvatska), i
Gojko Čuljak, sa stalnom adresom u Dervišagi,
koje zastupa Ivan Žalac, odvjetnik,
tužitelji,
protiv
Europske komisije,
tuženika,
povodom zahtjeva za zastoj s provedbom nacionalnih ovršnih postupaka,
PREDSJEDNIK OPĆEG SUDA
donosi sljedeće
Rješenje
1        Tužbom podnesenom tajništvu Općeg suda 20. rujna 2020. tužitelji su
podnijeli, s jedne strane, zahtjev na temelju članka 263. UFEU-a za poništenje Odluke Komisije od 16. lipnja 2020. kojom se odbija udovoljiti pritužbi koju su tužitelji podnijeli protiv Republike Hrvatske, a kojom se traži utvrđenje da je Republika Hrvatska povrijedila Prvu Direktivu Vijeća 68/151/EEZ od 9. ožujka 1968. o koordiniranju zaštitnih mehanizama koje, radi zaštite interesa članova i trećih osoba, države članice zahtijevaju od trgovačkih društava u smislu članka 58. drugog stavka Ugovora [neslužbeni prijevod] (SL 1968., L 65, str. 8.), i, s druge strane, zahtjev na temelju članka 268. UFEU-a radi naknade štete koju su tužitelji zbog te odluke navodno pretrpjeli.
2        Tužitelji su zasebnim aktom, podnesenim tajništvu Općeg suda 8. siječnja 2021., podnijeli zahtjev za privremenu pravnu zaštitu.
3        Opći sud je današnjim rješenjem u predmetu Likvidacijska masa iza Mesoprodukt i Čuljak/Komisija (T-603/20) odbacio tužbu kao očito nedopuštenu na temelju članka 126. Poslovnika Općeg suda.
4        Iz toga slijedi da predmetni postupak privremene pravne zaštite valja obustaviti, s obzirom na akcesornost postupka privremene pravne zaštite u odnosu na glavni postupak.
5        U skladu s člankom 158. stavkom 5. Poslovnika, u rješenju kojim se završava postupak privremene pravne zaštite odluka o troškovima odgađa se do odluke Općeg suda kojom se odlučuje o glavnoj stvari. Međutim, ako se to čini opravdanim s obzirom na okolnosti slučaja, o troškovima povezanima s postupkom privremene pravne zaštite odlučuje se rješenjem u skladu s člancima 134. do 138. Poslovnika.
6        Budući da je Opći sud u rješenju kojim se završava glavni postupak odlučio samo o troškovima povezanima s glavnim postupkom, na predsjedniku Općeg suda je da odluči o troškovima povezanima s ovim postupkom privremene pravne zaštite.
7        Prema članku 137. Poslovnika, u slučaju obustave postupka, Opći sud o troškovima odlučuje po slobodnoj ocjeni.
8        Budući da je ovo rješenje doneseno prije dostave zahtjeva za privremenu pravnu zaštitu tuženiku i prije nego što su mu mogli nastati troškovi, dovoljno je odlučiti da će tužitelji snositi vlastite troškove.
Slijedom navedenog,
PREDSJEDNIK OPĆEG SUDA
rješava:
1.      Obustavlja se postupak povodom zahtjeva za privremenu pravnu zaštitu.
2.      Likvidacijska masa iza Mesoprodukt d.o.o. i Gojko Čuljak snosit će vlastite troškove.
U Luxembourgu 28. siječnja 2021.
Tajnik
Predsjednik
E. Coulon
M. van der Woude
* Jezik postupka: hrvatski